KAPETULU 8
Vumwene vwa Njambi Vwapwa Vuka?
1. Tuthimutwiya ha lilombelo muka lije lyathsimana manene?
VANU vavangi vathzivuka lilombelo lije lyathsimana manene lya Tate yetu uli mwilu nambe ngwetu lilombelo lya Mwene. Yesu mwalongethele vandongethi vendi mwakulombelela, wapangethele eli vene lilombelo. Walombele vika? Mwafwa vika eli lilombelo lyapwa lya theho kuli yetu matangwa ano?
2. Vyuma muka vyakama vitatu vije Yesu watulekele ngwendi tulombe?
2 Yesu wendekele ngwendi: “Omu mukemwo mumunapande kulomba, ngweni, Tatetu uli mwilu, valemethe [nambe vajelethe] lithzina lyove. Vumwene vwove vwije, chithzango chove vachilinge hano hathi, ngwe omwo vakachilingi mwilu.” (Tandeni Mateo 6:9-13.) Mwafwa vika Yesu watulekelele ngwendi tulombe evi vyuma vitatu?—Kengeni Viñanda vya Kushongo ha 20.
3. Vihula muka vya kukundama ku Vumwene vwa Njambi vivakumbulula muno mu kapetulu?
3 Tunalilongethele ngwetu lithzina lya Njambi ikeye Yehova. Cho tunathimutwiyiye lalo omwo mwashaka Njambi ngwendi vanu vayoye, nomwo muhanapande kupwa hano hathi. Oloni Yesu walumbunwine vika mwendekele ngwendi: “Vumwene vwove vwije”? Muno mu kapetulu tukumbulula vihula vino: Vumwene vwa Njambi vwapwa vuka? Vukalinga vika? Cho vukajeletha vati lithzina lyendi?
VUMWENE VWA NJAMBI VWAPWA VUKA?
4. Vumwene vwa Njambi vwapwa vuka, cho iya ivangula kupwa Mwene?
4 Yehova nashimbika fulumende yendi mwilu, cho nangula Yesu kupwa Mwene. Eyi fulumende ikeyo ivendeka mu Mbimbliya ngwavo Vumwene vwa Njambi. Yesu ikeye “Mwene ya vimyene na Shukulu ya vashukulu.” (1 Timateo 6:15) Yesu atha kulinga vyuma vyavivwa kutuvakana vaka-kuyula voshe va vunu, cho ali na ndthzili manene kutukavana vindthzili vya vaka-kuyula voshe nambe nga tuvakumbathana hamo.
5. Vumwene vwa Njambi vuli na kuyula oku vuli kuli? Vukayula vika?
5 Yesu welukile mwilu omwo mwetile matangwa 40 kutunda ha kuthanguka kwendi. Mukwita kwa thimbu, Yehova wamwangwile kupwa Mwene wa Vumwene. (Vilinga 2:33) Vumwene vwa Njambi vukayula hano hathi hoshe oku vuli mwilu. (Kujombolola 11:15) Mukemwo Mbimbiliya yatumbula Vumwene vwa Njambi ngwayo ‘Vumwene vwa mwilu.’—2 Timateo 4:18.
6, 7. Yesu nalithethzela hali na vimyene va vunu?
6 Mbimbiliya yendeka ngwayo Yesu natuvakana vimyene voshe mwafwa “ikeye lika kethi kuthsa.” (1 Timateo 6:16) Vimyene va vunu vakathsi, oloni Yesu ikeye kakathsi. Vyuma vyoshe vyavivwa vyakatulingila Yesu vikakalako myaka yoshe.
7 Mu vupolofweto vwa mu Mbimbiliya vendekele ngwavo Yesu akapwa Mwene wa vuthunga, wa kutetela. Vendekele ngwavo: “Mundthzindthzime [sipilitu] wa Shukulu Kalunga ukamwana mana, na kuthzivuka na kulongwa mu kushwana vanu vendi. Ikeye akathzivuka chithzango cha Shukulu Kalunga, cho akamuthingimika, cho akajolela ha kuthingimika Shukulu Kalunga. Mwene ou kakathompo ha chifwa cha munu, nambe vya kuthziva lika embwe, akathompela tuhutu mwamuvwa.” (Isaya 11:2-4) Neni mushaka kukala na mwene wa chifwa echi ndi?
8. Vika twendekela ngwetu Yesu kakayulu lika lyendi?
8 Njambi nangula vanu vamo vakayule na Yesu mu fulumende ya mwilu. Chakumwenako, kapositolo Paulu walekele Timateo ngwendi: “Nga tutwalaho na lukakateya, cho tukashwana [nambe tukayula] lalo hamo nendi.” (2 Timateo 2:12) Vangai vakayula hamo na Yesu?
9. Vanu vangai vakayula na Yesu? Thimbu muka ije Njambi washangumukile kuvangula?
9 Ngwe muje mutunalilongethele mu Kapetulu 7, kapositolo Yowano vamumwethele chimona, cho wamwene Mwene Yesu nemana na vimyene veka 144,000. Ava 144,000 vakevo veya? Yowano walumbunwine ngwendi “vavathonekele lithzina lyendi [Yesu] na lithzina lya Ishe ha maholo avo. Cho lalo wendekele ngwendi “vakakavangeya Muna Manga kwoshe kuje aya. Vanavakulu kutunda hakati ka miyati ya vanu voshe.” (Tandeni Kujombolola 14:1, 4.) Ava 144,000 vapwa vaka-Kilisitu va kulongwa, vaje Njambi nangula mangana “vakashwane hano hathi” nambe ngwetu vakayule hamo na Yesu. Nga vanathsi, cho vathanguka na kukayoya mwilu. (Kujombolola 5:10) Tunde vene ku thimbu ya vapositolo, Yehova nakala na kwangula vaka-Kilisitu va kulongwa vatunge chivunga cha vanu 144,000 vaje vakapwa vimyene.
10. Vika twendekela ngwetu Yehova watuthzema ha kutwangwila Yesu na va 144,000 mangana vatuyule?
10 Yehova watwaka mbunge, mukemwo navwahetha ngwendi kukale vanu vamo vakayula hamo na Yesu. Yesu akatuyula mwamuvwa, mwafwa atuthzivuka mwamuvwa. Athzivuka mwamuvwa muvwafwa vunu nomwo mukwafwa kuyanda. Paulu wendekele ngwendi Yesu “uje ivethekele mu vingila vyoshe ngwe yetu,” atha “kututetela ku kuthzeya kwetu.” (VaHevelu 4:15; 5:8) Va 144,000 navo vathzivuka muvwafwa vunu, cho vanalifwiti na tupenga twavo na mishongo. Ngechi twatha kukulahela ngwetu Yesu na va 144,000 vakatuthzivithitha vwino, mwafwa vathzivuka vukalu vwetu.
VUMWENE VWA NJAMBI VUKALINGA VIKA?
11. Mwafwa vika Yesu walongethele vandongethi vendi valombe ngwavo chithzango cha Njambi vachilinge mwilu?
11 Mwafwa vika Yesu walongethele vandongethi vendi valombe ngwavo chithzango cha Njambi vachilinge mwilu? Mu Kapetulu 3, tunalilongethele ngwetu Satana Liyavolo watengulukilile Yehova. Oloni Yehova watavethele Satana na tungelo vakwonwa kulongwa nambe ngwetu vandemone vatumbame mwilu ha kathimbu kakandondo. Ha thimbu eyi, kethi ngwe voshe mwilu valingile chithzango cha Njambi. Tukalilongetha vyavingi hali Satana na vandemone mu Kapetulu 10.
12. Vyuma vyakama muka vivali vivanendeka ku Kujombolola 12:10?
12 Mbimbiliya yalumbununa ngwayo, munima ya kwangula Yesu kupwa Mwene wa Vumwene vwa Njambi, akaya na kulwitha Satana. (Tandeni Kujombolola 12:7-10.) Vesi 10 inendeka vyuma vyakama vivali. Cha kulivanga, Vumwene vwa Njambi vushangumuka kuyula, cho Yesu Kilisitu ikeye Mwene. Cha mu chivali Satana vamusheka mwilu na kumumbila hano hathi. Mu mapalangilafu ali kulutwe, tumona ngwetu evi vyuma vinalingiwa laja.
13. Vika vyalingiwile mwilu omwo vatundithilemo Satana?
13 Mbimbliya ituleka ngwayo tungelo va kulongwa vavwahelelele manene omwo Satana na vandemone vendi vavatundithile mwilu. Inendeka ngwayo: “Vwaheleleni yeni melu neni mwakalamo.” (Kujombolola 12:12) Ha thimbu ino, mwilu muli kwoloka na likwatathano lyakama, mwafwa voshe valimo vali na kulinga chithzango cha Njambi.
14. Vika vili na kulingiwa hano hathi omwo Satana vamutunditha mwilu?
14 Oloni kuyoya kunakaluwa manene hano hathi. Vanu vali na kuyanda manene mwafwa “Liyavolo nashuluka hathi” cho “nashulu na vukalu, omwo nathzivuka ngechi kunathala lika kathimbu kakandondo kuli ikeye.” (Kujombolola 12:12) Satana naluvala mwafwa vanamumbila hano hathi, cho nathzivuka lalo ngwendi ololo vamunyongetha. Ngechi ali na kufwitangana mangana anenele vanu tuyando twa kulithethzathethza.
15. Njambi washaka ngwendi hathi hafwe vati?
15 Oloni chithzango cha Njambi cha kupwitha hathi hoshe kupwa hahavwa kuchatengulukile. Achili na kushaka ngwendi vanu va kulumbunuka vakayoye myaka yoshe mu palandaisi hano hathi. (Myatho 37:29) Vumwene vwa Njambi vukashulithilila vati vyuma evi?
16, 17. Ku Ndanyele 2:44 vatuleka vika ha Vumwene vwa Njambi?
16 Vupolofweto vuli ku Ndanyele 2:44 ngwavwo: “Ha thimbu ya vaka-kushwana vaje, Njambi wa mwilu akaka vumwene vuje kuvukahu. Naumo wai akavufungulula, cho vukanyongetha vumwene vwoshe, oloni vukevwo vukakala myaka yoshe.” Ovu vupolofweto vutulongetha vika ha Vumwene vwa Njambi?
17 Cha kulivanga, vanatuleke ngwavo Vumwene vwa Njambi vukashangumuka kuyula “ha thimbu ya vaka-kushwana vaje.” Oku kulumbununa ngwavo omwo vukashangumuka kuyula ovu Vumwene, vukawana vifulumende vya hathi vichili na kuyula. Cha mu chivali, vanatuleke ngwavo Vumwene vwa Njambi kuvakavufungulula, oloni vukakalako myaka yoshe. Cha mu chitatu, kukakala ndthzita mukati ka Vumwene vwa Njambi na vifulumende vya kaye. Vumwene vwa Njambi vukevwo vukahyana na kupwa fulumende ije ikayula hano hathi hoshe. Vanu vakakala na fulumende yaivwa kutuvakana vifulumende vyoshe.
18. Ndthzita ya mamanethelelo ije Vumwene vwa Njambi vukalwa na vifulumende vya kaye vaithana vati?
18 Vumwene vwa Njambi vukashangumuka vati kuyula hathi hoshe? Thimbu kanda ndthzita ya mamanethelelo ya Alamangindone ishangumuke, vandemone vakongumuna “vimyene va hano ha kaye hoshe na kuvakungulwila hamo lika ku ndthzita ha litangwa lyakama lya Njambi Muka-ndthzili Yoshe.” Vifulumende vya vanu vikalwa na Vumwene vwa Njambi.—Kujombolola 16:14, 16; kengeni Viñanda vya Kushongo ha 10.
19, 20. Vika vitushakela ngwetu Vumwene vwa Njambi vuyule hathi hoshe?
19 Vika vitushakela Vumwene vwa Njambi? Cha kulivanga, twapwa tu vaka-vuvi, cho tukavinji na kuthsa. Oloni Mbimbiliya inendeka ngwayo mu Vumwene vwa Njambi, tukayoya myaka yoshe. Yowano 3:16 ngwayo: “Njambi wathzemene vaka-kaye manene ngechi wanene Munendi umo lika, ngechi woshe akulahela kuli ikeye kethi anyonge, oloni akale na mwonyo wa myaka yoshe.”
20 Cha mu chivali, tutonda Vumwene vwa Njambi mwafwa tuli na kuyoya hamo na vanu vavavi. Vavangi vakakwithi na kulinga vyuma vyavivi. Kutwatha kuvanyongetha, oloni Njambi lika ikeye akavanyongetha. Vanu vavavi vaje vakalingi vuvi, vakanyonga ha ndthzita ya Alamangindone. (Tandeni Myatho 37:10.) Cha mu chitatu, tushaka Vumwene vwa Njambi mwafwa vifulumende vya vanu vinonwa kuyula vwino, oloni vyashulu lika vukenya na vuvi. Kuvyethi na kukwatha vanu vononoke kuli Njambi. Mbimbiliya ngwayo “munu natumbama na ndthzili hali mukwavo munu mangana amuyandethe.”—Muka-kwambulula 8:9, NWT.
21. Vumwene vukashulithilila vati chithzango cha Njambi hano hathi?
21 Hanima ya Alamangindone, Vumwene vwa Njambi vukashulithilila chithzango cha Njambi hano hathi. Chakumwenako, vukatundithako Satana na vandemone vendi. (Kujombolola 20:1-3) Cho naumo wai akavinja nambe kuthsa. Ndando ya kupatula ikakwatha vanu va kulongwa vakayoye myaka yoshe mu Palandaisi. (Kujombolola 22:1-3) Ovu Vumwene vukajeletha lithzina lya Njambi. Oku kujeletha kulumbununa vika? Kulumbununa ngwavo omwo fulumende ya Njambi ikayula hano hathi, vanu voshe vakathingimika lithzina lyendi.—Kengeni Viñanda vya Kushongo ha 21.
MWAKA UKA UVANGWILE YESU KUPWA MWENE?
22. Tunathzivuka vati ngwetu Yesu kapwile Mwene omwo wakele hano hathi, nambe ha thimbu ije vene welukile mwilu?
22 Yesu walongethele vandongethi vendi valombe ngwavo: “Vumwene vwove vwije.” Echi chimwetha ngwavo Vumwene vwa Njambi vukaija kulutwe. Yehova akalivanga kushimbika Vumwene vwendi na kwangula Yesu kupwa Mwene. Kuma Yesu vamwangwile kupwa Mwene ha thimbu ije vene welukile mwilu ndi? Embwe, wavandamenene tahi. Omwo mwetile myaka kutunda ha kuthanguka kwa Yesu, Petulu na Paulu valumbunwine vwino omwo Yesu washulithililemo vupolofweto vuli ku Myatho 110:1. Omu mu vupolofweto, Yehova wendekele ngwendi: “Tumbama ku livoko lyange lya chilyo, noho njifungulula vitothzi vove.” (Vilinga 2:32-35; VaHevelu 10:12, 13) Thimbu ya kupwa muli yapandele kuvandamena Yesu athinoni Yehova amwangule kupwa Mwene?
Vumwene vwa Njambi vukashulithilila chithzango cha Njambi hano hathi
23. (a) Yesu washangumukile kuyula mwaka uka mu Vumwene vwa Njambi? (b) Vika vitukalilongetha mu kapetulu kanatako?
23 Vaka-Kilisitu va vuthunga vathzivukile ngwavo ou mwaka ukapwa wa kulitila mu vupolofweto vwa mu Mbimbiliya. Vyuma vinalingiwa mu kaye kushwa mu 1914 vimwetha ngwavo vyuma vivendekele vya vuthunga. Yesu washangumukile kuyula mu mwaka ou vene. (Myatho 110:2) Omwo Yesu washangumukile kuyula, wombilile Satana hano hathi. Ngechi, Satana nathala lika na “kathimbu kakandondo.” (Kujombolola 12:12) Mu kapetulu kanatako tukalilongetha vyuma vyavingi vimwetha ngwavo tuli mu thimbu eyi vene. Tukalilongetha lalo ngwetu Vumwene vwa Njambi ololo vushulithilila chithzango cha Njambi hano hathi.—Kengeni Viñanda vya Kushongo ha 22.
cjk_Latn cjk_Latn cjk_Latn cjk_Latn tum_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn tso_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn kam_Latn cjk_Latn cjk_Latn cjk_Latn cjk_Latn run_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn